钦定古今图书集成/明伦汇编/氏族典/第257卷 > 王国宝
## 钦定古今图书集成/明伦汇编/氏族典/第257卷 > 王国宝

按《晋书王湛传》：“湛子承，承子述，述子坦之，坦之子国
宝。国宝少无士操，不修廉隅，妇父谢安恶其倾侧，每
抑而不用。从妹为会稽王道子妃，由是与道子游处，
遂间毁安焉。及道子辅政，以为秘书丞，俄迁琅邪内
史，领堂邑太守，加辅国将军，入补侍中，迁中书令、中
领军，与道子持威权，扇动内外。及弟忱卒，国宝自表”
求解职迎母，并奔忱丧，而盘桓不发，为褚粲所奏。国
宝衣女子衣诣道子告其事，道子言于帝，故得原。时
王恭以才器居名藩，恶道子、国宝乱政，屡有忧国之
言，道子等亦深忌惮之，将谋去其兵，未及行而恭檄
至，以讨国宝为名，道子委罪国宝，乃赐死。